**Større udbytte pr. indbrud:**

**Indbrudstyvene får mere med i sækken**

 **Indbrudstyvene er blevet grådigere, når de går på rov. Hvor forsikringsselskabet Alka tidligere kun havde ca. 70 indbrudssager årligt med et udbytte på over 100.000 kr., er antallet nu oppe på 120-130 om året.**

Indbrudstyvene i Danmarks er blevet mere snu og mere målrettede, når de bryder ind uskyldige danskeres hjem for at tømme dem for værdier. For ifølge forsikringsselskabet Alka får tyvene langt mere med i sækken, når de går på rov.

Før 2010 havde Alka mellem 70 og 80 indbrudssager med et udbytte på over 100.000 om året. I 2011 og i 2012 var dette tal steget til 120-130 forsikringssager.

”Vores tal og erfaringer viser, at indbrudstyvenes løber med mere pr. indbrud. Noget kunne tyde på, at de er blevet mere snu og ved, hvad de skal gå efter af omsættelige værdier. Samtidig kunne det tyde på, at det er for let at tømme danskernes hjem, idet de løber med mere fra det hvert enkelte hjem”, lyder vurderingen fra Lise Agerley, kommunikationschef i Alka.

**Stigning i udbyttet**

Ifølge Alkas tal fra 2012 er det gennemsnitlige udbytte også steget. I gennemsnit fik deres kunder stjålet for lidt over 22.000 kr. pr. indbrud. Det svarer til en stigning på næsten 20 pct. i forhold til året før. Alka vurderer, at det nye høje niveau holder ved i år.

”Desværre ser vi en tydelig tendens til, at tyvene slipper af sted med en større gevinst. Indbruddene er større og mere voldsomme. Den tendens ser ud til at fortsætte”, lyder det fra Lise Agerley, kommunikationschef i Alka.

Kort før jul var en af Alkas kunder udsat for et særdeles groft indbrud.

”En kunde fik støvsuget hjemmet for værdier – alt fra smykker til designermøbler var væk. Indbruddet skete, mens husets beboere var på ferie, og da politiet få dage senere skulle foretage yderligere undersøgelser, havde der været indbrud igen. Det er virkelige grove løjer. Desværre ser vi ofte, at tyvene vender tilbage for at hente de ting, de ikke kunne have med første gang”, siger Lise Agerley, kommunikationschef i Alka.

**Husk at sikre huset for at få erstatning**

Selvom indboforsikringen i de fleste tilfælde dækker indbrud, er der hvert år en del danskere, der ikke har taget de nødvendige forbehold og ikke får erstattet alle de stjålne genstande.

”Det er meget vigtigt, at man tegner den rigtige forsikring, så man er fuldt dækket. Dernæst skal man huske, at hvis døre og vinduer ikke er forsvarligt lukket, dækker forsikringen ikke stjålne kontanter og smykker. Det er rigtigt ærgerligt, for ofte er det smykkerne, der har den største affektionsværdi”, siger Lise Agerley, kommunikationschef i Alka.

For at forsikringen overhovedet dækker indbrud, skal huset, lejligheden eller lokalet være forsvarligt aflåst. I disse tilfælde dækker forsikringen alle de ting, som stjæles, oplyser Alka.

**Hvis uheldet er ude**Hvis man har haft indbrud, anbefaler Alka, at man først og fremmest kontakter politiet og dernæst sit forsikringsselskab, der vil vejlede i den videre proces.

”Sørg for at få dækket huset af hurtigst muligt, så man undgår flere uønskede besøg. Det er også en rigtig god idé at tage billeder af situationen og at få overblik over omfanget af tyveriet. I det videre forløb skal tabet gøres op, og man skal kunne dokumentere sit tab. I den forbindelse kan det være nødvendigt at have kvitteringer på sine ting – gerne suppleret med billeder”, lyder rådene fra Lise Agerley, kommunikationschef i Alka.

**Undgå indbrud**

• Undgå opdateringer på Facebook, der indikerer, at du ikke er hjemme

• Luk og lås alle døre og vinduer

• Køb en tyverialarm

• Brug et tænd-og-sluk-ur til at tænde for lys og radio, så hjemmet ser beboet ud

• Få naboen til at tømme post, rydde sne og bruge din skraldespand

• Sørg for, at der holder en bil foran dit hjem

• Sæt friske potteplanter og blomster i vindueskarmen og få naboen til at vande dem

• Mærk dine ting, så de kan genkendes, hvis de bliver stjålet

**For yderligere information:**

Lise Agerley, Kommunikationschef i Alka

Direkte: 43 58 59 11 / Mobil: 40 21 01 77

lag@alka.dk